Llíria renova els seus contenidors de fem amb 300 noves unitats
04 de Gener de 2018

Uns quants carrers i avingudes del municipi de Llíria estan sent dotades de forma gradual de nous contenidors de residus sòlids urbans, per a canviar els que estaven en mal estat o es requeria una major capacitat de replega.

L'Ajuntament ha realitzat la compra de 300 noves unitats, tant de gran capacitat (1.000 litres) com de capacitat mitjana (800 litres), a més s'han adquirit noves peces, com les tapes, per als ja existents, i material extra de senyalització.

Els nous contenidors incorporen també un adhesiu amb el missatge “Llíria neta, gràcies a tu”, amb l'objectiu de conscienciar a la ciutadania i prestar un servici en òptimes condicions.

El servici municipal de Residus Sòlids Urbans (RSU), en funció de les necessitats detectades pels operaris i les reclamacions del veïnat, ha iniciat la reposició i ampliació de contenidors en diversos punts del terme municipal. En este sentit, ja s'ha realitzat la substitució per noves unitats en uns quants vials del nucli urbà, així com en urbanitzacions com La Vall de Llíria, Secanet, Regalón, Corral de la Marquesa, Puigilis, Montejarque, Calabacín o Montearagón.

Més contenidors, millor servici

Segons explica la regidora de Sostenibilitat, Elena Jiménez, “esta inversió s'ha fet gràcies a la incorporació d'una partida específica en els pressupostos de 2017 que abordara la necessitat d’adquisició de més contenidors per a millorar el servici de replega en els nuclis residencials de les urbanitzacions i en determinades zones del nucli urbà, i que preveiem repetir en pròxims exercicis per a mantindre l'equipament en òptimes condicions”.

Així mateix, des de la regidoria “es demana una col•laboració i conscienciació ciutadana perquè la vida útil dels contenidors siga més duradora, tirant a estos recipients aquells residus que corresponen i fent un ús responsable dels mateixos”.